நாள் – இரவும் பகலும் கூடிய ஒரு நாள் பொழுது – ஒரு நாளில் திட்டப்படுத்தப்பட்ட ஒரு பொழுது. கதிரோனைக் கொண்டு பொழுது கணக்கிடப்படும். ‘பொழுது புறப்பட்டது’ ‘பொழுது விழுந்தது’ என்பன போல வழங்கும் வழக்குகளால் பொழுது கதிராதல் விளங்கும். கதிர் உள்ள போது மூன்று பொழுதும் விழுந்த போது மூன்று பொழுதுமாக ஆறு பொழுது கூறுவர். அவற்றையும் பகுத்து நல்பொழுது அல்பொழுது எனக் கணித்துக் கூறுவர். “நாளும் பொழுதும் நலிந்தோர்க்கில்லை” என்பது தெளிவுரை. நாளும் பொழுதும் பார்க்கவே நாளும் பொழுதும் செலவிடுவோர் மிகப்பலர். நாடி – நாடித் துடிப்பு நரம்பு – உணர்வுக்கு இடமாகிய நரம்பு. நரம்புக்கும், நாடிக்கும் மிகு தொடர்புண்மை வெளிப்படை. நாடிப் பார்ப்பதற்கு இடமாக இருப்பது குருதிக் குழாய். அதனுள் ஓடும் குருதியோட்டம் கொண்டே துடிப்பளவு காணப்படுகின்றது. “ வளி முதலா (வாதம் முதலா) எண்ணிய மூன்று” என்னும் குறளால் (குறள் 941) நாடித் துடிப்பு வகைப் புலப்படும். “நோய் நாடி நோய் முதல் நாடி அது தணிக்கும் வாய்நாடி” என வரும் குறளால் (குறள் 947) நாடிச் சீர் புலப்படும். நாடி அறிவது ‘நாடி நூல்கள் ‘வர்ம நூல்’ என வழங்கின.